**OBJAVA ZA MEDIJE**

**U HRVATSKOJ AKADEMIJI ZNANOSTI I UMJETNOSTI PREDSTAVLJENA KNJIGA *DVA ŽIVOTA ANICE JUŠIĆ***



**Zagreb, 1. lipnja 2015.** – U palači Hrvatske akademije znanosti i umjetnosti u ponedjeljak 1. lipnja javnosti je predstavljena knjiga *Dva života Anice Jušić – Razvoj neurologije i hospicijskog pokreta u Hrvatskoj tijekom druge polovice 20. stoljeća* koja sadrži autentično svjedočanstvo **prof. dr. sc. Anice Jušić**, ugledne hrvatske neurologinje, umirovljene profesorice Medicinskog fakulteta Sveučilišta u Zagrebu koja je široj javnosti poznata kao utemeljiteljica hospicijskog pokreta u našoj zemlji. Knjiga je izdana u ediciji HAZU *Rasprave i građa za povijest znanosti* kao 13. publikacija, a sastoji se od dva dijela – prvi je posvećen autoričinom radu i doprinosu na području neurologije, a drugi počecima organizacije hospicijskog pokreta u Hrvatskoj. Anica Jušić u knjizi navodi primjere pojedinih bolesti koje su zaokupljale njen stručni interes te opisuje kako je u traganju za konkretnijim rješenjima započela usvajati specifičnu filozofiju zahvaljujući kojoj je postala inicijator, propagator i realizator primjene palijativne medicine.

Predsjednik HAZU **akademik Zvonko Kusić** za Anicu Jušić je kazao da pripada velikim osobama koji su radili iskorake u svojim područjima djelovanja. Podsjetio je na njen rad od stjecanja diplome na Medicinskom fakultetu 1952. do umirovljenja 1991. nakon čega se posvetila razvoju hospicijskog pokreta i 1994. organizirala prvi hrvatski simpozij *Hospicij i palijativna skrb*, u sklopu Hrvatskog liječničkog zbora osnovala Hrvatsko društvo za hospicij te marljvo radila na odgoju učenika i senzibiliziranju javnosti. „Rijetko je tko postigao takvu međunarodnu afirmaciju. Anica Jušić zadužila je hrvatsku medicinu i cijelo društvo“, kazao je akademik Kusić.

Zasluge Anice Jušić istaknuo je i tajnik Razreda za medicinske znanosti HAZU **akademik Marko Pećina**, dok su knjigu predstavili njeni urednici, **prof. dr. sc. Stella Fatović-Ferenčić** i **prof. dr. sc. Boris Labar**.

Prof. dr. sc. Anica Jušić prisjetila se početaka svog rada na organiziranju hospicijskog pokreta istaknuvši da joj je pritom glavna misao bila što napraviti za čovjeka koji pati, a kojem nema pomoći.

Marijan Lipovac

Ured za odnose s javnošću i medije HAZU